text: Taula rodona sobre les possibilitats de recuperar l'economia valenciana - Notícies - Ajuntament de Picanya
  Taula rodona sobre les possibilitats de recuperar l'economia valenciana
  Participen diferents experts de la Universitat de València
  El Centre Cultural de Picanya acollirà el dimecres 10 d'abril, a les 19 hores, una taula rodona en la qual diferents especialistes analitzaran les claus per a superar l'actual crisi econòmica. Aquesta jornada està organitzada pel Vicerectorat en col·laboració amb el Consistori de Picanya.
  Totes i tots sabem que travessem una de les pitjors crisis econòmiques de la història recent en el nostre país i de l'entorn europeu més proper. Davant aquesta situació resulta convenient i de gran interès saber i comprendre quins són els instruments i mecanismes necessaris per a reinventar-se i trobar un nou model econòmic que ens faça eixir de la crisi.
  El degà de la Facultat d'Economia, Vicent Soler i Marque, moderarà la taula rodona. Soler és catedràtic del Departament d'Estructura Econòmica, i entre altres càrrecs, va ser Conseller d'Administració Pública de la Generalitat Valenciana (1985-87) i regidor de l'Ajuntament de València.
  D'altra banda, participaran en la taula experts en el camp de l'Economia aplicada, que imparteixen classe (o ho han fet) en la Universitat de València com ara:
  El catedràtic d'Economia Aplicada, Aurelio Martínez Estévez, president de l'ICO (Institut de Crèdit Oficial). Ha ocupat diferents càrrecs en l'administració, tant nacional, autonòmica com a local. Va ser Conseller d'Economia i Hisenda de la Generalitat Valenciana entre 1993 i 1995 durant el govern de Joan Lerma.
  Andrés García Reche, professor del Dpto. d'Economia Aplicada, és un reconegut expert en política industrial, va ser Conseller d'Indústria, Comerç i Turisme de la Generalitat entre els anys 1987-1993. A ell s'atribueixen mèrits tals com: impulsar la creació de l'IMPIVA, els instituts tecnològics, les CEEI, el Parc Tecnològic de València, l'Institut Turístic Valencià o l'actual IVEX.
  Víctor Fuentes Prosper, veí de Picanya i professor d'Economia Aplicada en la Universitat de València, va ser diputat en les Corts Valencianes.